What science? who's theology? : a reformed theological response to Andrew Newberg's neurotheological model
Du Toit, Dubois
Thesis (MTh)--Stellenbosch University, 2016.
AFRIKAANSE OPSOMMING: Godsdienstige, mistieke en spirituele ervaringe is van die belangrikste en mees komplekse ervarings-kwaliteite van die mensdom. Dit was nog altyd ons grootste strewe om sin te maak van ons werklikheid. Hierdie ervaringe het van die begin af ons teoretiese, analogiese en teologiese refleksies deurspek. Met die opkoms van die moderne wetenskap het ons toegang verkry tot voorheen verskuilde perspektiewe en insigte, tot hoe noemenswaardig die psigosomatiese impak van hierdie ervaringe op ons is. In geen ander studieveld het hierdie ondersoek meer prominente vooruitgang getoon as in die neurale wetenskappe nie. Hul studies en bevindings het ons die geleentheid gegee om krities om te gaan met ons ervaringe, maar die navorsers het begin vra na die kousaliteit hierin betrokke – dit het sommige gelei om die ervarings bloot te ontslaan as 'n byproduk van die brein se funksie. In reaksie hiertoe het 'n nuwe veld ontluik wat streef om die wetenskaplike studie en die teologie van hierdie ervaringe te versoen, naamlik, neuroteologie. Andrew Newberg, 'n voorstander van neuroteologie, is tans besig met 'n poging om neuroteologie te bevestig as 'n navorsingsveld uit eie reg. Sy perspektiewe op die doelstellings, beginsels en neurale begronding van neuroteologie het egter kommer gewek vanuit die wetenskaplike en teologiese gemeenskappe. Dit sal dus die taak van hierdie studie wees om Newberg se neuroteologie krities te evalueer vanaf verskeie interaktiewe perspektiewe, terwyl daar gefokus word op die relevansie van sy bydrae en die moontlike verhouding ten opsigte van neurowetenskap en die teologie. Met die blik op hierdie onderneming sal dit nodig wees om 'n aantal raamwerke te voorsien wat in staat sal wees om neuroteologie, neurowetenskap en teologie te akkommodeer. 'n Argument sal gemaak word vir die spesifieke gebruik van 'n kognitiewe neurowetenskaplike en 'n kritiese gereformeerde teologiese model, met betrekking tot die unieke invalshoek van hierdie studie.